**ผลกระทบของชาวประมงจากมาตรการการแก้ไขปัญหาประมงผิดกฎหมายตามพระราชกำหนดการประมง พ.ศ. 2558**

**The impacts of problem-solving measurements based on fishing enforcement act of B.E.2558 on fishermen**

จิราภรณ์ ทองศรี

สาขาวิชานิติศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา เบอร์โทร 0871382926

e-mail: [jirapron19972540@gmail.com](mailto:jirapron19972540@gmail.com)

**บทคัดย่อ**

ตลอดระยะเวลาที่ผ่านมาความต้องการบริโภคสินค้าประมงเพิ่มมากขึ้น อุตสาหกรรมการประมงในประเทศไทยขยายตัวอย่างรวดเร็ว ขณะที่พื้นที่ทำการประมงมีอยู่เท่าเดิม ชาวประมงมักใช้เครื่องมือทำประมงที่เป็นอันตรายต่อพันธุ์สัตว์น้ำทำให้ทรัพยากรธรรมชาติทางทะเลต้องประสบปัญหาความเสื่อมโทรมของทรัพยากร และเมื่อประเทศไทยทำการประมงที่ผิดกฎหมายมากขึ้น กลุ่มผู้นำเข้าผลิตภัณฑ์ประมงอย่างสหภาพยุโรป (European Union : EU) เกิดความไม่พอใจและประกาศแจ้งเตือนงดนำเข้าผลิตภัณฑ์ประมงจากไทย ทำให้ไทยต้องบังคับใช้พระราชกำหนดการประมง พ.ศ.2558 โดยมีการกำหนดมาตรการทางกฎหมายเพื่อควบคุมการทำประมง มิให้ผู้ได้รับใบอนุญาต ทำการประมงพื้นบ้านและทำการประมงพาณิชย์ในเขตทะเลนอกและในชายฝั่ง รวมถึงจำกัดเครื่องมือในการทำประมง ทำให้กระทบถึงการทำประมงของไทย ทั้งภาครัฐ ชาวประมง และผู้ประกอบการผลิตภัณฑ์ประมง ส่งผลถึงผู้บริโภค เนื่องจากราคาอาหารทะเลปรับตัวสูงขึ้นอย่างรวดเร็ว วิจัยฉบับนี้จึงมีวัตถุประสงค์ประสงค์เพื่อศึกษาถึงข้อดี ข้อเสียของกฎหมาย ตามพระราชกำหนดการประมง พ.ศ. 2558 ศึกษาถึงหลักเกณฑ์ วิธีการ การบังคับใช้กฎหมายและผลกระทบที่มีต่อการประกอบอาชีพของชาวประมงจากการบังคับใช้กฎหมายดังกล่าว ผลการศึกษาพบว่า การบังคับใช้กฎหมายดังกล่าวนั้นกระทบชาวประมงทางด้านเศรษฐกิจและสังคมได้แก่ เรื่องรายได้ รายจ่ายและหนี้สิน และอุปสักในการประกอบอาชีพ ผู้วิจัยจึงมีข้อเสนอแนะโดยสรุปดังนี้คือ เจ้าหน้าที่ที่เกี่ยวข้องควรมีการปรึกษาและหาแนวทางแก้ไขร่วมกับชาวประมงก่อนประกาศใช้กฎหมาย ภาครัฐควรมีการปรับมาตรการให้มีความเหมาะสมกับชาวประมงและควรให้ความช่วยเหลือชาวประมงทั้งทางตรงและทางอ้อม

**คำสำคัญ :** การประมงผิดกฎหมาย, ชาวประมง, ผลกระทบ, อาชญาบัตร

**บทนำ**

ประเทศไทยนับว่าเป็นประเทศหนึ่งที่เป็นผู้นำในภาคการประมงของโลก โดยข้อมูลจาก FAO (The State of World Fisheries and Aquaculture, 2016)ในปี 2559 ไทยมีผลผลิตสัตว์น้ำจากการจับประมาณ 1.74 ล้านตัน และจากการเพาะเลียง 0.91 ล้านตัน รวม 2.65 ล้านตัน ซึ่งหากคิดเป็นผลิตภัณฑ์มวลรวมภายในประเทศภาคประมงจะมีมูลค่า 111,343 ล้านบาท ถือได้ว่าเป็นสินค้าอุตสาหกรรมเกษตรที่ทำรายได้เข้าสู่ประเทศในอันดับต้นของประเทศ อาชีพประมงมีความสำคัญต่อเศรษฐกิจโดยเป็นแหล่งที่มาของรายได้การว่าจ้างแรงงานและก่อให้เกิดอุตสาหกรรมต่อเนื่องอีกมากมาย ผลผลิตสัตว์น้ำยังเป็นแหล่งอาหารโปรตีนสำหรับประชากรในประเทศและสามารถส่งออกนำเงินตราเข้าประเทศด้วย (กรมประมง, 2555ก, น.1) (สถานการณ์ด้านเศรษฐกิจการประมง ครึ่งปีแรก ปี 2560 และแนวโน้มครึ่งปีหลัง ปี 2560)

ขณะที่ทรัพยากรธรรมชาติทางทะเลให้ผลผลิตประมงมูลค่ามากมาย ต้องกลับประสบปัญหาความเลื่อมโทรมของทรัพยากรสัตว์น้ำทางทะเล ซึ่งเกิดขึ้นจากสองสาเหตุคือการเสื่อมโทรมตามธรรมชาติและการเสื่อมโทรมจากการใช้ประโยชน์ของมนุษย์ ซึ่งสาเหตุจากมนุษย์นี้เกิดจากการทำประมงทะเลที่มุ่งหวังผลตอบแทนทางเศรษฐกิจสูง จึงมีผลให้มีผู้สนใจเข้ามาลงทุนประกอบอาชีพประมงเพิ่มขึ้นอย่างรวดเร็ว จนทำให้มีการทำประมงมากเกินไป (Overfishing) ดังจะเห็นได้จากการเพิ่มขึ้นของจำนวนและประสิทธิภาพของเรือและเครื่องมือประมง โดยเฉพาะเครื่องมืออวนลากและอวนรุนซึ่งจับสัตว์น้ำหน้าดิน และอาจกล่าวได้ว่าเป็นเครื่องมือที่มีการทำลายสูง จนกลายเป็นส่วนหนึ่งในการทำประมงที่ผิดต่อสมดุลทางธรรมชาติ และกฎหมาย (กรมประมง, 2555ก, น.3)

ประเทศไทยได้รับการแจ้งเตือนจากคณะกรรมาธิการยุโรป อันเนื่องมาจากการที่ประเทศไทยไม่สามารถปฏิบัติหน้าที่ตามพันธกรณีของกฎหมายสากล และมิได้มีการดำเนินการเพื่อป้องกันยับยั้งและกำจัดการทางประมงแบบ IUU Fishing (Illegal unreported and unregulated fishing) โดยปล่อยให้เรือประมงที่ติดธงไทยทำการประมง ที่ผิดกฎหมายขาดการรายงาน และไร้การควบคุมจึงทำให้รัฐบาลในปัจจุบันทำการแก้ไขปัญหา ประเทศไทยจึงประกาศใช้พระราชกำหนดประมง พ.ศ. 2558 เมื่อวันที่13 พฤศจิกายน พ.ศ. 2558 ทั้งนี้เพื่อควบคุมการใช้ทรัพยากรสัตว์น้ำให้สอดคล้องกับทรัพยากรทางธรรมชาติที่มีอยู่ โดยมีมาตรการทางกฎหมายหลายประการ เช่น การปิดอ่าวไทย ฤดูวางไข่ ปี 62 เพื่อฟื้นฟูสัตว์น้ำในพื้นที่ 8 จังหวัด และห้ามใช้เครื่องมือและวิธีทำประมงผิดกฎหมาย ในช่วงที่กรมการประมงกำหนด (คมชัดลึก, 2562) และการออกใบอนุญาตให้ทำการประมงที่สอดคล้องกับจำนวนสัตว์น้ำและทรัพยากรสัตว์น้ำ การกำหนดจำแนกเขตประมงอย่างชัดเจน ระหว่างประมงน้ำจืด พื้นบ้านและพาณิชย์ เพื่อป้องกันความขัดแย้งกำหนดมาตรการคุ้มครองแรงงานในกิจการประมงทะเล อีกทั้งยังมีมาตรการห้ามใช้แรงงานที่ฝ่าฝืนกฎหมายเพื่อลดการค้ามนุษย์และการใช้แรงงานผิดกฎหมายด้วย (พระราชกำหนดการประมง ,พ.ศ. 2558)

หลังจากมีมาตรการคุมเข้มการทำประมงผิดกฎหมาย มีเรือประมงในหลายจังหวัดประกาศหยุดเดินเรือพากันจอดเทียบท่าหลายพันลำ รวมทั้งแพปลาพากันทยอยหยุด เนื่องจากปริมาณสินค้าสัตว์น้ำที่ลดลงเพราะเรือประมงหยุด ส่งผลให้การจ้างงานลดลงตามไปด้วย(สปริงนิวส์, 2558) จากสถานการณ์ดังกล่าวส่งผลกระทบต่อรายได้ของชาวประมงพื้นบ้านให้ลดลง ซึ่งผลการสำรวจภาวะเศรษฐกิจและสังคมของครัวเรือน ของสำนักงานสถิติแห่งชาติ พบว่า ครัวเรือนผู้ทำประมง มีรายได้ต่ำสุดเมื่อเทียบกับครัวเรือนประเภทอื่น โดยมีรายได้เฉลี่ยต่อครัวเรือนประมาณ 13,081 บาทต่อเดือน ขณะที่มีสัดส่วนหนี้สินต่อรายได้กว่า 5 เท่าตัว พร้อมกันนี้ยังส่งผลให้ราคาสัตว์น้ำสูงขึ้นต่อเนื่องจากการแข่งขันซื้อสัตว์น้ำของโรงงาน และพ่อค้าท้องถิ่น สะท้อนจากราคาเฉลี่ยปลาทูขนาดกลางที่สูงขึ้น ขณะที่ผู้ประกอบการประมง โดยเฉพาะประมงรายใหญ่มีการปรับตัวโดยออกไปจับปลานอกน่านน้ำไทย โดยเฉพาะในแหล่งประมงของประเทศเพื่อนบ้าน อาทิ เมียนมาร์ มาเลเซีย อินโดนีเซีย กัมพูชา แต่หลายประเทศเริ่มมีความเข้มงวดในการอนุญาต และยังเพิ่มความเข้มงวดในการปราบปรามเรือต่างชาติที่ทำผิดกฎหมาย เพื่อปกป้องทรัพยากรทางทะเลของประเทศตน ซึ่งจากสถิติของสมาคมประมงนอกน่านน้ำไทย คาดว่ามีเรือประมงไทยที่ลักลอบเข้าไปทำการประมงในต่างประเทศโดยผิดกฎหมายประมาณ 3,000 ลำ ซึ่งอาจทำให้กระทบต่อความสัมพันธ์และความร่วมมือ ทางด้านการประมงระหว่างประเทศ (โสมสิริ,2555)

จากผลกระทบข้างต้น ผู้วิจัยจึงมุ่งศึกษาถึงข้อดี ข้อเสียของพระราชกำหนดการประมง พ.ศ. 2558 เพื่อศึกษาผลกระทบของชาวประมงจากมาตรการการแก้ไขปัญหาการประมงผิดกฎหมาย ตามกฎหมายดังกล่าวในประเด็นปัญหาด้านเศรษฐกิจ ด้านสังคม และหลักเกณฑ์วิธีการการบังคับใช้กฎหมายดังกล่าว

**วัตถุประสงค์ของการวิจัย**

1.เพื่อศึกษาถึงข้อดี ข้อเสียของกฎหมาย ตามพระราชกำหนดการประมง พ.ศ. 2558

2.เพื่อศึกษาถึงหลักเกณฑ์ วิธีการ การบังคับใช้กฎหมายและผลกระทบที่มีต่อการประกอบอาชีพของชาวประมง ด้านเศรษฐกิจและสังคม

3.เพื่อเสนอแนะแนวทางในการแก้ไขกฎหมายให้สอดคล้องกับสภาพเศรษฐกิจ สังคมและทรัพยากรธรรมชาติทางทะเล

**ขอบเขตการวิจัย**

การศึกษาวิจัยการทำประมงที่ผิดกฎหมาย และมาตรการทางกฎหมายตามพระราชกำหนดการประมง พ.ศ.2558 เพื่อศึกษาข้อดี ข้อเสีย หลักเกณฑ์ และผลกระทบต่อเศรษฐกิจและสังคมของชาวประมงจากการบังคับใช้พระราชกำหนดการประมง พ.ศ.2558

**ประโยชน์ที่คาดว่าจะได้รับ**

1.ทำให้ทราบถึงข้อดี ข้อเสีย และหลักการในการจัดทำพระราชกำหนดการประมง พ.ศ.2558

2. ทำให้ทราบถึงผลกระทบที่ชาวประมงได้รับจากมาตรการการแก้ไขพระราชกำหนดการประมง

พ.ศ. 2558

3. เพื่อเป็นแนวทางในการแก้ไขปัญหาให้ชาวประมงที่ไดรับผลกระทบจากมาตรการการแก้ไขปัญหาการประมงผิดกฎหมายตามพระราชกำหนดการประมง พ.ศ.2558

**การทบทวนวรรณกรรม**

**การประมงคือ** การเกษตรเกี่ยวกับการเลี้ยงและการจับสัตว์น้ำทุกชนิดของประเทศไทยซึ่งการทำประมงนี้สามารถสร้างรายได้ให้ประชาชน และประเทศเป็นจำนวนมาก การทำประมงในประเทศไทยสามารถแบ่งออกตามลักษณะของแหล่งน้ำได้ 3 ประเภท คือ

1 การทำประมงน้ำจืด หมายถึง การทำประมงในแหล่งน้ำจืดตามบริเวณที่ต่างๆได้แก่การจับปลาในแม่น้ำ ลำคลอง การเลี้ยงปลาน้ำจืดในกระชัง การเลี้ยงปลาสลิดในบ่อ เป็นต้น

2 การทำประมงน้ำเค็ม หรือการทำประมงทะเล หมายถึง การจับกุ้งทะเล ปลา และปลาหมึก ตลอดจนการเลี้ยงหอยทะเลต่างๆเช่น การเลี้ยงหอยแมลงภู่ การเลี้ยงหอยนางรม เป็นต้น

3 การทำประมงน้ำกร่อย หมายถึง การทำประมงในบริเวณเชื่อมต่อระหว่างพื้นที่น้ำเค็ม และน้ำจืด เช่น การเลี้ยงกุ้งกุลาดำ การเลี้ยงปลากะพงขาวในกระชัง การเลี้ยงปลานวลจันทร์เป็นต้น (งานเกษตร, 2562)

**การประมงที่ผิดกฎหมาย ครอบคลุมลักษณะการทำประมงดังต่อไปนี้** (*วิริยะ*, 2558)

1. การทำประมงของเรือสัญชาติใด ๆ ในเขตน่านน้ำของประเทศใดก็ตามโดยไม่ได้รับอนุญาตจากประเทศ ดังกล่าว หรือโดยฝ่าฝืนต่อระเบียบและกฎหมาย

2. เรือประมงที่ชักธงของประเทศที่เป็นสมาชิกขององค์กรในภูมิภาคที่รับผิดชอบบริหารจัดการการทำประมง โดยฝ่าฝืนต่อมาตรการที่กำหนดขึ้นเพื่อการอนุรักษ์ปลาตามประเทศนั้น ๆ หรือฝ่าฝืนมาตรการที่เกี่ยวข้อง ซึ่งกำหนดขึ้นโดยกฎหมายระหว่างประเทศ

3. การฝ่าฝืนกฎหมายในประเทศและระหว่างประเทศ รวมทั้งกฎหมายตามความตกลงร่วมมือทางประมง ขององค์กรบริหารจัดการการประมงในภูมิภาค

**การประมงที่ไม่ปรากฏรายงาน ครอบคลุมลักษณะการทำประมงดังต่อไปนี้**

1. กรณีการทำประมงโดยไม่ได้รายงานหรือรายงานอย่างไม่ถูกต้องต่อหน่วยงานกำกับดูแลการประมง แห่งชาติ ตามกฎหมายหรือกฎระเบียบที่กำหนดไว้ หรือ

2. กรณีการทำประมงในพื้นที่ที่สามารถทำการประมงตามในภูมิภาค โดยไม่ได้รายงาน หรือรายงาน อย่างไม่ถูกต้อง ตามกฎหมายหรือกฎระเบียบที่องค์กรกำหนดไว้

**การประมงที่ไร้กฎเกณฑ์ ครอบคลุมลักษณะการทำประมงดังต่อไปนี้**

1. การประมงในเขตพื้นที่ขององค์กรบริหารจัดการการประมงในภูมิภาค โดยเรือไม่ปรากฏสัญชาติ หรือโดยเรือที่ติดธงของประเทศที่ไม่ใช่สมาชิก หรือโดยองค์กรประมงอื่น ๆ ที่ฝ่าฝืนต่อมาตรการที่กำหนดขึ้น เพื่อการอนุรักษ์ปลาและการจัดการขององค์กร หรือ

2. การทำประมงที่ไม่สอดคล้องกับความรับผิดชอบของรัฐในบริเวณสงวนเพื่อการเพิ่มจำนวนปลา ที่ยังไม่เป็นบริเวณที่มีการกำหนดมาตรการอนุรักษ์ไว้ เพื่อการสงวนอนุรักษ์ทรัพยากรสัตว์น้ำภายใต้ กฎหมายระหว่างประเทศ

สำหรับประเทศไทย ขอบเขตของการประมงที่ผิดกฎหมายนั้นยังครอบคลุมถึงการประมงที่ฝ่าฝืนต่อระเบียบ และกฎหมายในเขตน่านน้ำของประเทศไทย ซึ่งหมายถึงการทำประมงที่ผิดกฎหมายในระยะชายฝั่งทะเลที่สงวนไว้ สำหรับการทำประมงพื้นบ้าน หรือการประมงระดับเล็กเท่านั้น ไม่อนุญาตให้มีการประมงเพื่ออุตสาหกรรม อาทิ การใช้เรืออวนลาก หรือการทำอวนล้อมหินโดยใช้ไฟล่อ เป็นต้น การประมงที่ผิดกฎหมายดังกล่าวไม่ใช่เพียงแค่เป็นเสมือนการขโมยปลาจากท้องทะเลซึ่งเป็นทรัพยากรของประเทศ แต่ยังได้ทำลายอุปกรณ์หาปลา ซึ่งเป็นเครื่องมือในการประกอบอาชีพของชาวประมงในท้องถิ่นอีกคณานับ

นอกจากนี้ เรือประมงของไทยที่ไม่ได้ขึ้นทะเบียนตามกฎหมายและทำการประมงในน่านน้ำของไทย ถือว่าเป็นการกระทำที่ผิดกฎหมายในตัวเอง ถึงแม้ไม่ได้ฝ่าฝืนกฎหมายใดเพิ่มเติม การประมงที่ผิดกฎหมายยังหมายถึง การทำประมงข้ามแดนที่ผิดกฎหมาย คือ เรือประมงของไทย ที่ทำประมงผิดกฎหมายเหนือน่านน้ำไทย หรือนอกเหนือน่านน้ำไทยโดยไม่มีสิทธิตามกฎหมาย ในทางกลับกัน ยังรวมไปถึงเรือประมงของสัญชาติใด ๆ ก็ตามที่ทำประมงผิดกฎหมายภายในน่านน้ำของไทยอีกด้วย

**แนวคิดเกี่ยวกับผลกระทบ**

แสวง รัตนมงคลมาศ (2538, หน้า 16-17 อ้างอิงใน ปาริชาติ สังขทิพย์, 2546) *ผลกระทบ* คือผลที่เกิดขึ้นจากการกระทำเรื่องใดเรื่องหนึ่งอาจเป็นผลที่เกิดขึ้น ทั้งในปัจจุบันและอนาคต เป็นได้ทั้งทางบวกและทางลบ และอาจเกิดขึ้นกับกลุ่มเป้าหมายและมิใช่กลุ่มเป้าหมาย หรือกระทบต่อสถานการณ์ต่าง ๆ ทั้งทางตรงและทางอ้อม ผลกระทบแบ่งได้เป็นประเภทต่าง ๆ ดังนี้

1. การแบ่งผลกระทบตามแง่มุมเนื้อหาอาจแบ่งออกได้เป็น ผลกระทบทางด้านเศรษฐกิจ ด้านสังคม ด้านการเมือง ด้านการบริหาร ด้านสิ่งแวดล้อม และด้านกายภาพ เช่น ผลกระทบจากการดำเนินนโยบายสร้างเขื่อน เป็นต้น

2. การแบ่งผลกระทบตามแง่มุมของความเป็นจริงที่เกิดขึ้น (Reality) อาจแบ่งได้เป็น 2 ประเภทใหญ่ๆ คือผลกระทบในเชิงภาวะวิสัย (Objective impact) ซึ่งได้แก่ ผลกระทบที่เกิดขึ้นโดยที่ไม่ขึ้นอยู่กับความรู้สึกนึกคิดของคน เช่น การดำเนินนโยบายคุมกำเนิดทำให้สัดส่วนของผู้สูงอายุสูงขึ้น ผลกระทบอีกประเภทหนึ่งก็คือ ผลกระทบเชิงอัตวิสัย (Subjective impact) ได้แก่ผลกระทบที่เกิดขึ้นในความรู้สึกนึกคิดของคน เช่น การดำเนินนโยบายส่งเสริมการท่องเที่ยวที่ก่อให้เกิดการขยายตัวของโสเภณีทำ ให้คนไทยเป็นอันมากอับอายต่างชาติ

3. การแบ่งตามแง่มุมของทิศทางที่กระทบ (Impact) อาจแบ่งได้เป็นผลกระทบโดยตรง (Direction impact) และผลกระทบทางอ้อม (Indirection impact)

4. การแบ่งตามแง่มุมของคุณค่า (Value) ของผลกระทบ อาจแบ่งได้เป็นผลกระทบ ในเชิงบวก (Position impact) หมายถึงผลกระทบที่เป็นสิ่งที่พึงปรารถนา และผลกระทบในเชิงลบ (Negative impact) หมายถึงผลกระทบที่ไม่เป็นที่พึงปรารถนา

5. การแบ่งผลกระทบตามช่วงเวลา (Time) ที่เกิด จะสามารถแบ่งออกเป็น 2 ประเภท คือผลกระทบในระยะสั้น (Short run impact) และอีกประเภทหนึ่งได้แก่ผลกระทบที่จะเกิดขึ้นในอนาคต (Future impact) หรือผลกระทบในระยะยาว (Long run impact)

6. การแบ่งผลกระทบตามขอบเขตที่เกิดขึ้น สามารถแบ่งออกได้เป็นผลกระทบที่มีผลในช่วงกว้างและผลกระทบที่มีผลในวงแคบ

**แนวคิดเกี่ยวกับผลกระทบทางเศรษฐกิจ**

เศรษฐกิจ(Economy) หมายถึงกิจกรรม ที่เกี่ยวข้องกับการจัดการทรัพยากรที่มีอย่างจำกัด ด้วยวิธีการต่าง ๆ เพื่อสนองความต้องการอันไม่มีที่สิ้นสุดของมนุษย์ให้ได้มากที่สุดและอย่างประหยัดที่สุด

(สมศักดิ์ ศรีสันติสุข, 2528) กล่าวถึงผลกระทบการเปลี่ยนแปลงเศรษฐกิจ มี3 ด้านพอสรุปได้ดั้งนี้

1. ด้านสังคม

1.1 เกิดการเปลี่ยนแปลงด้านประชากร การเปลี่ยนแปลงเศรษฐกิจจะส่งผลให้เกิดการเปลี่ยนแปลงทางด้านประชากร ได้แก่การย้ายถิ่นเข้าทำงานในเมืองของคนหนุ่มสาวมากขึ้น จึงทำให้ความหลากหลายของประชากรเปลี่ยนไปเป็นในชนบทเหลือเฉพาะคนชราและเด็ก

1.2 เกิดการเปลี่ยนแปลงด้านความสัมพันธ์ทางสังคม การเปลี่ยนแปลงเศรษฐกิจ จะส่งให้สถานภาพและบทบาทความสัมพันธ์ในครอบครัวและชุมชนเปลี่ยนแปลงไป

2. ด้านวัฒนธรรม การเปลี่ยนแปลงเศรษฐกิจจะส่งผลให้เกิดการเปลี่ยนแปลงด้านวัฒนธรรม มีการเลียนแบบวัฒนธรรมเมืองมากยิ่งขึ้นทำให้มีการเปลี่ยนแปลงวัฒนธรรมของชุมชน

3. ด้านฐานะทางเศรษฐกิจ การเปลี่ยนแปลงเศรษฐกิจจะส่งผลต่อรายได้ของชาวบ้าน ความเป็นอยู่ของชาวชนบทดีขึ้นกว่าเดิม

**แนวคิดเกี่ยวกับการเปลี่ยนแปลงทางสังคม**

(ณัฐพล อังคประเสริฐกุล, 2559) กล่าวถึงการเปลี่ยนแปลงทางสังคมมีมากมายหลายประการอย่างไรก็ดีหากจะจัดแบ่งออกเป็นประเภทใหญ่ๆก็อาจจะสรุปได้เป็น 2 ลักษณะ คือ

1. การเปลี่ยนแปลงที่มีสาเหตุจากตัวการภายนอกสังคม ได้แก่การบุกรุกจากต่างชาติ การล่าอาณานิคม การอพยพย้ายถิ่นอันเนื่องมาจากสงคราม การติดต่อทางวัฒนธรรมและโรคภัยต่าง ๆ ทั้งหมดนี้เป็นเรื่องที่ไม่สามารถทำนายหรือคาดการณ์ได้ล้วงหน้า แต่สามารถทำให้เกิดการเปลี่ยนแปลงได้

2. การเปลี่ยนแปลงที่เกิดขึ้นเองภายในสังคม ซึ่งสามารถแบ่งออกได้เป็น2แบบ ตามระดับความสามารถที่จะทำนายการเกิดการเปลี่ยนแปลงว่ามีมากน้อยเพียงใด คือ

การเปลี่ยนแปลงที่เกิดขึ้นเป็นครั้งคราว การเปลี่ยนแปลงที่ว่านี้พบในสังคมเนื่องจากมีเหตุการณ์บางอย่างเกิดขึ้น เราไม่สามารถทำนายได้ เรื่องสภาพของสังคมเป็นผลต่อวิถีชีวิตของคนในสังคมมากมายเช่น การประดิษฐ์สิ่งใหม่ๆ เป็นเครื่องบ่งชีวิตว่าสังคมจะเจริญก้าวหน้าหรือเสื่อมลง

การเปลี่ยนแปลงแบบมีแบบอย่างการเปลี่ยนแปลง แบบนี้สามารถทำนายการเกิดได้อย่างค่อนข้างแน่นอนและแม่นยำ เพราะการเปลี่ยนแปลงเกิดขึ้นโดยมีการวางแผนมีเหตุผลโครงสร้าง และสอดคล้องกับความจำเป็นและความต้องการทางเศรษฐกิจ สังคม และการเมืองได้แก่การพัฒนาชุมชนชนบท การพัฒนาอุตสาหกรรม เป็นต้น

**แนวคิดและที่มาของการป้องกัน ยับยั้งและขจัดการทำประมงที่ผิดกฎหมาย (Illegal Unreported and Unregulated fishing) (อรนุช แสงจารึก**, 2559)

ทรัพยากรสัตว์น้ำถือเป็นแหล่งอาหารที่สำคัญของประชากรโลก เนื่องจากเป็นแหล่งโปรตีนที่สำคัญหาได้ง่ายและสามารถสร้างขึ้นทดแทนได้เองตามธรรมชาติ (Renewable resources) ทั้งนี้จากรายงาน The State of World Fisheries and Aquaculture, Opportunities and challenges 2014 ขององค์การอาหารและเกษตรแห่งสหประชาชาติ (Food and Agriculture Organization: FAO) แสดงให้เห็นว่าความต้องการในการบริโภคสัตว์น้ำของประชากรโลกโดยเฉลี่ยมีปริมาณเพิ่มสูงขึ้นอย่างต่อเนื่อง

อย่างไรก็ตาม แม้ว่าสัตว์น้ำจะเป็นทรัพยากรที่สามารถสร้างขึ้นทดแทนได้เองตามธรรมชาติ แต่ถ้าหากขาดการจัดการการใช้ประโยชน์ที่เหมาะสม มีการจับสัตว์น้ำมาใช้กันจนเกินขนาด (overfishing) ก็จะทำให้สัตว์น้ำเติบโตไม่ทันความต้องการ และหมดลงได้ในที่สุดทั้งนี้จากข้อมูลทางสถิติขององค์การอาหารและเกษตรแห่งสหประชาชาติ (FAO) ยังแสดงให้เห็นว่าในช่วง 20 ปีที่ผ่านมา แหล่งทำการประมงส่วนใหญ่ของโลกกำลังประสบกับปัญหาการลดลงอย่างต่อเนื่องของทรัพยากรสัตว์น้ำ โดยมีสาเหตุหลักมาจาก การกระทำของมนุษย์ ทั้งจากการทำลายทรัพยากรธรรมชาติและสิ่งแวดล้อม การจับสัตว์น้ำวัยอ่อนและโดยเฉพาะอย่างยิ่งการทำการประมงกันมากจนเกินกว่าธรรมชาติจะผลิตขึ้นทดแทนได้ทัน (over fishing) **ซึ่งหากยังมีการใช้ทรัพยากรสัตว์น้ำอย่างที่เป็นอยู่ในปัจจุบัน จะส่งผลกระทบต่อทรัพยากรธรรมชาติ ห่วงโซ่อาหาร ความสมดุลของระบบนิเวศทางทะเลและมหาสมุทร และที่สำคัญคือ ความมั่นคงทางอาหารของประชากรโลกในอนาคต**

**เหตุผลและความจำเป็นในการตราพระราชกำหนดการประมง พ.ศ. 2558**

บทบัญญัติแห่งพระราชกำหนดมุ่งหมายเพื่อการจัดระเบียบการประมงในประเทศไทยและในน่านน้ำทั่วไปเพื่อป้องกันมิให้มีการทำการประมงโดยไม่ชอบด้วยกฎหมาย เพื่อรักษาทรัพยากรสัตว์น้ำให้อยู่ในภาวะที่เป็นแหล่งอาหารของมนุษย์ชาติอย่างยังยืน และรักษาสภาพสิ่งแวดล้อมให้ดำรงอยู่ในสภาพที่เหมาะสม ตามแนวทางกฎเกณฑ์และมาตรฐานที่เป็นที่ยอมรับนับถือในนานาประเทศ รวมทั้งคุ้มครองสวัสดีภาพของคนประจำเรือและป้องกันการใช้แรงงานผิดกฎหมายในภาคการประมง (สรุปสาระสำคัญพระราชกำหนดการประมง พ.ศ.2558, 2562)

**วิธีการดำเนินการวิจัย**

ในการศึกษาวิจัยเรื่องผลกระทบของชาวประมงจากมาตรการการแก้ไขปัญหาประมงผิดกฎหมายตามพระราชกำหนดการประมง พ.ศ. 2558 มีวัตถุประสงค์เพื่อศึกษาข้อดี ข้อเสียของกฎหมายดังกล่าว เพื่อศึกษาผลกระทบด้านเศรษฐกิจและด้านสังคมของชาวประมงจากมาตรการการแก้ไข ปัญหาการประมงผิดกฎหมายตามพระราชกำหนดการประมง พ.ศ. 2558

**ประชากรและกลุ่มตัวอย่าง**

การวิจัยนี้เป็นการศึกษาวิจัยโดยวิเคราะห์จากเอกสารจึงไม่ได้ระบุประชากรและกลุ่มตัวอย่าง

**เครื่องมือที่ใช้ในการวิจัย**

การวิจัยนี้เป็นการวิจัยทางเอกสาร(Documentary Research) โดยศึกษาค้นคว้าจากแหล่งข้อมูลทางเอกสารต่างๆที่เกี่ยวข้อง ได้แก่ พระราชกำหนดการประมง พ.ศ. 2558 กฎหมาย ระเบียบ วารสารบทความทางวิชาการ รายงานการวิจัย วิทยานิพนธ์ รายงายการประชุม สื่อและเอกสารต่างๆ ที่เผยแพร่ทางอินเตอร์เน็ต เพื่อนำมาเป็นฐานความรู้ในการวิเคราะห์ สังเคราะห์ เปรียบเทียบและประมวลผลต่อไป

**การเก็บรวบรวมข้อมูล**

การศึกษาเรื่องผลกระทบของชาวประมงจากมาตรการการแก้ไขปัญหาประมงผิดกฎหมายตามพระราชกำหนดการประมง พ.ศ.2558 ผู้วิจัยเก็บรวบรวมเอกสารข้อมูลจากแหล่งข้อมูลต่างๆ อันเป็นข้อมูล ทุติยภูมิได้แก่ บทบัญญัติกฎหมาย เอกสาร ข้อมูลต่าง ๆ แนวคิด ทฤษฎี งานวิจัย วารสารที่เกี่ยวข้อง รวมถึงสื่อต่างๆ

**การวิเคราะห์ข้อมูล**

ผู้วิจัยได้บุราณการข้อมูลที่ได้จากการศึกษาและค้นคว้าเอกสารทางวิชาการต่างๆ ในอินเตอร์เน็ต โดยการวิเคราะห์สังเคราะห์ ตามแนวทางการวิจัยเชิงคุณภาพ (Qualitative Data)

**สรุปผลการวิจัย**

เมื่อพิจารณาถึงปัญหาจากการประกาศใช้มาตรการแก้ไขการทำประมงผิดกฎหมายฯที่มีต่อชาวประมงเห็นว่า สภาพปัญหาที่เกิดขึ้นเป็นเรื่องเกี่ยวข้องกับ “การปรับตัว” ของชาวประมงต่อมาตรการแก้ไขปัญหาที่เป็นไปอย่าง “เข้มงวด” และ “โดยฉับพลัน” โดยระยะแรกก่อให้เกิดปัญหาและผลกระทบต่อชาวประมงในลักษณะต่างๆ ดังต่อไปนี้

**ก. ปัญหาที่เกี่ยวข้องกับใบอนุญาตให้ใช้เครื่องมือทำการประมงหรืออาชญาบัตร การทำประมง**

ตามพระราชกำหนดการประมง พ.ศ. 2558

“ได้กำหนดว่าผู้ใดจะทำการประมงพาณิชย์ต้องได้รับใบอนุญาตทำการประมงพาณิชย์จากอธิบดีหรือผู้ซึ่งอธิบดีมอบหมายเสียก่อน ในการออกใบอนุญาตนั้นให้ออกสำหรับเรือประมงแต่ละลำ และในใบอนุญาตต้องระบุจำนวนและประเภทเครื่องมือทำการประมงที่ได้รับอนุญาตให้ใช้ทำการประมง**”**

**คำสั่งหัวหน้าคณะรักษาความสงบแห่งชาติ ที่ 24/2558 สั่ง ณ วันที่ 5 สิงหาคม พ.ศ. 2558 เรื่องการแก้ไขปัญหาการทำการประมงผิดกฎหมาย ขาดการรายงาน และไร้การควบคุมมีคำสั่ง ดังนี้**

“ข้อ 2 ห้ามมิให้บุคคลใดใช้หรือมีไว้ในครอบครองเพื่อใช้ซึ่งเครื่องมือทำการประมง ดังต่อไปนี้

- เครื่องมืออวนรุนที่ใช้ประกอบกับเรือยนต์ เว้นแต่การใช้เครื่องมืออวนรุนเคยที่ใช้ ประกอบเรือยนต์ทำการประมงตามรูปแบบของเครื่องมือ ขนาดเรือ วิธีการทำการประมง พื้นที่ทำการประมง และเงื่อนไขที่ศูนย์บัญชาการแก้ไขปัญหาการทำการประมงผิดกฎหมายประกาศกำหนด

- เครื่องมือโพงพาง รั้วไซมานหรือกั้นซู่รั้วไซมาน เครื่องมือลี่ หรือเครื่องมืออื่นที่มีลักษณะ และวิธีการคล้ายคลึงกัน

-เครื่องมืออวนล้อมจับที่มีขนาดช่องตาเล็กกว่า 2.5 เซนติเมตร ทำการประมงในเวลากลางคืน

- เครื่องมือลอบพับได้หรือไอ้โง่ ที่มีช่องทางเข้าของสัตว์น้ำสลับซ้ายขวาอยู่ทางด้านข้างใช้สำหรับดักสัตว์น้ำ

- เครื่องมืออวนลากที่มีช่องตาอวนก้นถุงเล็กกว่า 5 เซนติเมตร

เครื่องมือทำการประมงอื่นตามรูปแบบของเครื่องมือ วิธีการทำการประมง พื้นที่ทำการประมงขนาดของเรือที่ใช้ประกอบการทำการประมง และเงื่อนไขอื่นที่ศูนย์บัญชาการแก้ไขปัญหาการทำการประมงผิดกฎหมายประกาศกำหนด

ข้อ 3 เครื่องมือทำการประมง เรือที่ใช้ทำการประมง สัตว์น้ำ และสิ่งอื่น ๆ ที่ใช้ในการกระทำความผิดหรือได้มาโดยการกระทำความผิดโดยฝ่าฝืนคำสั่งหรือประกาศที่ออกตามคำสั่งนี้ ให้พนักงานเจ้าหน้าที่มีอำนาจดำเนินการยึดและให้ทรัพย์สินนั้นตกเป็นของแผ่นดิน ให้พนักงานเจ้าหน้าที่มีอำนาจดำเนินการรื้อถอนหรือทำลายเครื่องมือทำการประมง เรือที่ใช้ทำการประมง สัตว์น้ำ และสิ่งอื่นๆ ที่ตกเป็นของแผ่นดินตามวรรคหนึ่ง เว้นแต่เจ้าของหรือผู้ครอบครองสามารถแสดงหลักฐานได้ว่าทรัพย์สินนั้นมีไว้โดยชอบด้วยกฎหมาย ภายในสามสิบวันนับแต่วันที่ถูกยึด” (ไทยรัฐออนไลน์, 2558)

ซึ่งส่งผลกระทบต่อเรือประมงส่วนใหญ่ที่ไม่ขึ้นทะเบียน ไม่มีใบมอบอนุญาต หรือที่ เรียกกันว่า “อาชญาบัตร” หรือบางครั้งมีอาชญาบัตรแต่เป็นอาชญาบัตรผิดประเภท ส่วนเรื่องการจำกัดเครื่องมือการทำประมงเป็นผลกระทบโดยตรง เนื่องจากวิถีของชาวประมงจะมีการปรับเปลี่ยนเครื่องมือการประมงของตนเองให้สอดคล้องกับฤดูกาลและประเภทสัตว์น้ำ ทำให้มีข้อกำกัดในการใช้อุปกรณ์ในการทำประมงซึ่งกลายเป็นประเด็นร้อน ที่หลายฝ่ายเกรงว่าจะลุกลามเป็นลูกโซ่ โดยเฉพาะเรื่องอาหารทะเลที่อาจขาดแคลนและมีราคาสูงขึ้น

แต่ในมุมตรงข้ามกลับกลายเป็นข้อดีต่อเรือประมงพื้นบ้านและเรือประมงถูกกฎหมาย เพราะสามารถทำงานได้และจับปลาได้ตามที่เคย และเป็นผลดีทั้งต่อทรัพยากรพันธุ์สัตว์น้ำ ที่เคยถูกกวาดขึ้นมาในขณะที่ยังโตไม่เต็มวัย จะได้มีโอกาสได้อยู่รอด **ซึ่งหากยังมีการใช้ทรัพยากรสัตว์น้ำอย่างไม่คำนึงถึงกระบวนการผลิตตามธรรมชาติ จะส่งผลกระทบต่อทรัพยากรธรรมชาติ ห่วงโซ่อาหาร ความสมดุลของระบบนิเวศทางทะเลและมหาสมุทร และที่สำคัญคือ ความมั่นคงทางอาหารของประชากรโลกในอนาคต** สำหรับผู้ที่ถูกกระทบอย่างมากนั้นส่วนใหญ่เป็นประมงพาณิชย์ซึ่งมีสัดส่วนประมาณร้อยละ 15 ของอาชีพประมงในประเทศ (ทะเลลึกประมงร้อน, 2558)

**ข.ปัญหาที่เกี่ยวข้องกับการนิยามเขตทะเลนอกชายฝั่ง**

ตามพระราชกำหนดการประมง พ.ศ. 2558 ระบุว่า “ผู้ใดจะใช้เรือประมงไทยทำการประมงในเขตทะเลนอกน่านน้ำไทย ให้ยื่นคำขอรับใบอนุญาตทำการประมงนอกน่านน้ำไทยจากอธิบดีหรือผู้ซึ่งอธิบดีมอบหมายเสียก่อน ในการออกใบอนุญาตนั้นให้ออกสำหรับเรือประมงแต่ละลำและต้องระบุจำนวนและประเภทเครื่องมือทำการประมงที่ได้รับอนุญาตให้ใช้ทำการประมง

และยังมีการห้ามมิให้ผู้ได้รับใบอนุญาตทำการประมงนอกน่านน้ำไทย ทำการประมงในเขตน่านน้ำไทย เว้นแต่จะได้รับใบอนุญาต”

ข้อห้ามเช่นนี้เปรียบเสมือนการจำกัดสิทธิของชาวประมงพื้นบ้าน เช่นการปิดอ่าวไทยฤดูวางไข่ ปี 2562 เพื่อฟื้นฟูสัตว์น้ำในพื้นที่ 8 จังหวัดและห้ามใช้เครื่องมือและวิธีทำประมงผิดกฎหมาย ในช่วงที่กรมการประมงกำหนด (คมชัดลึก, 2562) เนื่องจากวิถีการทำประมงพื้นบ้านที่ผ่านมาไม่มีขอบเขตด้านพื้นที่เข้ามาจำกัด แต่จะอาศัยภูมิปัญญาท้องถิ่น ขนาดและศักยภาพของเครื่องมือทำการประมง เป็นเครื่องกำกับขอบเขตและระยะทางในการทำการประมงแต่ละครั้ง ขณะเดียวกัน ปัญหาเรื่องเรือส่วนใหญ่ไม่มีอาชญาบัตรถูกกฎหมาย ซึ่งในวันนี้ถูกจำกัดสิทธิ์ไว้ หากไม่แก้ไขเรือให้ถูกต้อง ภาครัฐก็ไม่ควรนิรโทษหรือยินยอมให้เรือที่ผิดกฎหมายกลับมาใช้งานได้อีก ควรให้เรือปั่นไฟ เรืออวนลาก เรืออวนรุน ที่ผิดกฎหมายและทำลายทรัพยากรทะเลให้หมดไปจากทะเลไทยอย่างจริงจัง

เพราะนี้คือข้อดีของการปฏิรูปอย่างยั่งยืน จะเป็นทั้งการแก้ปัญหาของทางสหภาพยุโรปและการ*ฟื้นฟู ทรัพยากรทะเลที่เสื่อมโทรมได้อย่างมั่นคง*และเพื่อปกป้องเรือประมงไทยที่ลักลอบเข้าไปทำการประมงในต่างประเทศโดยผิดกฎหมายซึ่งอาจทำให้กระทบต่อความสัมพันธ์และความร่วมมือทางด้านการประมงระหว่างประเทศ และยังเพิ่มความเข้มงวดในการปราบปรามเรือต่างชาติที่ทำผิดกฎหมายในน่านน้ำไทยอีกด้วย

**อภิปรายผลการวิจัย**

การศึกษาผลกระทบของชาวประมง จากมาตรการการแก้ไขปัญหาประมงผิดกฎหมายตามพระราชกำหนดการประมง พ.ศ. 2558 มีวัตถุประสงค์เพื่อศึกษาถึงข้อดี ข้อเสียของกฎหมาย และเพื่อศึกษาผลกระทบด้านเศรษฐกิจและสังคมของชาวประมง และเสนอแนะการแก้ไขกฎหมาย ซึ่งสามารถอภิปรายผลดังนี้

**1.ข้อดี ข้อเสียของกฎหมาย ตามพระราชกำหนดการประมง พ.ศ. 2558**

การที่ภาครัฐบังคับใช้กฎหมายดังกล่าวอย่างจริงจังนั้นมีข้อดีกล่าวคือ นอกจากจะได้ปลดใบเหลืองจากEUหรือทำให้ภาพลักษณ์ของประเทศดีขึ้นแล้ว ยังสามารถแก้ไขหลายๆปัญหาทั้งการทำประมงเถื่อน อย่างกรณีเรือประมงของไทยทำให้เกิดความเสียหายต่อประเทศชาติในเรื่องการลักลอบทำประมงเถื่อนในประเทศเพื่อนบ้าน การค้ามนุษย์ แรงงานเถื่อน และการปราบปรามผู้มีอิทธิพล และเป็นการอนุรักษ์ทรัพยากรสัตว์น้ำที่ถือเป็นแหล่งอาหารที่สำคัญของประชากร เนื่องจากเป็นแหล่งโปรตีนที่สำคัญที่หาได้ง่ายและสามารถสร้างขึ้นทดแทนได้เองตามกระบวนการเกิดโดยธรรมชาติ

สำหรับข้อเลียของการประการใช้กฎหมายดังกล่าวคือ ทำให้อาหารทะเลมีราคาแพงขึ้นหรือเกิดการขาดแคลนได้โดยมีสินค้าและบริการไม่เพียงพอและทั่วถึงแม้ว่ากลุ่มที่ได้รับผลกระทบส่วนใหญ่ในวันนี้คือเรือประมงพาณิชย์ที่ทำผิดกฎหมายเป็นส่วนใหญ่ ที่ใช้เครื่องมือหาปลาที่ทำลายล้าง ทำให้มีข้อกำกัดในการใช้อุปกรณ์ในการทำประมงและจำกัดสิทธิของชาวประมงเนื่องจากวิถีการทำประมงที่ผ่านมาไม่มีขอบเขตด้านพื้นที่เข้ามาจำกัด ส่งผลกระทบต่อชาวประมงทางด้านเศรษฐกิจและสังคม คือมีรายได้ที่น้อยลงการเงินในแต่ละครอบครัวขาดสภาพคล่อง และมีปัญหาเรื่องการตกงาน ทำให้ชาวประมงเกิดความเครียดเนื่องจากไม่ได้มีการเตรียมตัวรับมือกับการแก้ไขกฎหมายดังกล่าวอย่างเคร่งครัด

**2.ผลกระทบที่มีต่อการประกอบอาชีพของชาวประมง ทางด้านเศรษฐกิจและสังคม**

1) ด้านเศรษฐกิจ

ก่อนที่จะมีการดำเนินมาตรการการแก้ไขประมงผิดกฎหมายตามพระราชกำหนดการประมง พ.ศ. 2558 นั้น ชาวประมงสามารถหารายได้ได้ในระดับมาก แต่หลังจากมีการดำเนินมาตรการแล้วทำ ให้มีรายได้น้อยลง เพราะมีการดำเนินมาตรการการแก้ไขประมงผิดกฎหมายอย่างเคร่งคัดนั้น ทำให้ชาวประมงไม่สามารถจับสัตว์น้ำทางทะเลได้มากเหมือนเมื่อก่อนจึงเป็นเหตุทำให้ชาวประมงได้รับรายได้น้อยลงและมีความวิตกกังวลเรื่องรายได้มากขึ้น รวมถึงความวิตกกังวลเรื่องรายจ่ายและหนี้สิน ทั้งนี้แสดงให้เห็นว่าหลังจากการดำเนินมาตรการการแก้ไขประมงผิดกฎหมายตามพระราชกำหนดการประมง พ.ศ. 2558 นั้น ทำให้ชาวประมงจะต้องมีการปรับเปลี่ยนอุปกรณ์การทำประมง ซึ่งมีราคาที่สูงมากและการทำใบอนุญาตการทำประมงต่าง ๆ อีกทั้งต้องหยุดทำประมงตามเวลาที่กฎหมายกำหนด จึงทำให้แรงงานต้องหยุดด้วยแต่ต้องมีการจ่ายค่าจ้างตามปกติ จึงเป็นสาเหตุทำให้ชาวประมงส่วนใหญ่มีความวิตกกังวลเรื่องรายได้ที่ลดลง พร้อมกับรายจ่ายที่เพิ่มขึ้นตามสภาพเศรษฐกิจในปัจจุบัน

2) ด้านสังคม

หลังจากมีการดำเนินมาตรการการแก้ไขประมงผิดกฎหมายตามพระราชกำหนดการประมง พ.ศ. 2558 นั้นผู้วิจัยคิดว่าชุมชนอาจมีปัญหาการเล่นการพนันเพิ่มขึ้น คนในชุมชนอาจมีปัญหาการลักทรัพย์ในชุมชน เนื่องมาจากการที่แรงงานลูกเรือชาวประมงและชาวประมงว่างงานและมีเวลาว่างมากขึ้น จึงทำให้อาจเกิดปัญหายาเสพติด การพนัน และการลักทรัพย์ตามมา

**3.เสนอแนะแนวทางในการแก้ไขกฎหมายให้สอดคล้องกับสภาพเศรษฐกิจ สังคมและทรัพยากรธรรมชาติทางทะเล**

ควรมีการปรึกษาและหาแนวทางในการแก้ไขปัญหาร่วมกันกับชาวประมงและอยากให้ภาครัฐศึกษาถึงผลกระทบและปัญหาที่จะตามมาก่อนประกาศใช้กฎหมาย และการติดต่อกับหน่วยงานภาครัฐและหน่วยงานที่เกี่ยวข้องมีความยุ่งยากมากเกินไปควรทำขั้นตอนการดำเนินการให้รวดเร็วไม่ต้องผ่านบุคคลหลายคนให้มากขั้นตอน และควรให้มีระยะเวลาในการปรับตัวให้ชาวประมงเตรียมพร้อมในการประการห้ามทำกิจกรรมต่างๆด้านประมง อีกทั้งควรฝึกอบรมผลักดันให้ชาวประมงอนุรักษ์ทรัพยากรธรรมชาติทางทะเลให้มีจิตสำนึกว่าเอามาก็ต้องส่งกลับคืนบ้าง

**ข้อเสนอแนะ**

1. ควรมีมาตรการรองรับหรือมาตรการเยียวยาจากภาครัฐจากปัญหารายได้ที่น้อยลง และปัญหาชาวประมงตกงาน ก่อนมีการบังคับใช้กฎหมายดังกล่าว

2. ควรมีมาตรการในการติดตาม ควบคุม และเฝ้าระวังการทำการประมงในน่านน้ำไทยและนอกน่านน้ำไทยเพื่อป้องกันมิให้มีการทำการประมงโดยไม่ชอบด้วยกฎหมาย ซึ่งจะช่วยแก้ปัญหาการล่วงละเมิดน่านน้ำของประเทศอื่น รวมทั้งมีการแสวงหาลู่ทางการทำประมงในน่านน้ำต่างประเทศโดยที่ขัดต่อระเบียบขององค์การระหว่างประเทศ ซึ่งอาจทำให้กระทบต่อความสัมพันธ์และความร่วมมือทางด้านการประมงระหว่างประเทศ

3. ควรมีการจัดฝึกอบรมเพิ่มความรู้ในเรื่องของการประกอบอาชีพในด้านอื่นๆ ให้แก่ ชาวประมงที่ได้รับผลกระทบรุนแรง เพื่อให้ชาวประมงที่มีความคิดจะเปลี่ยนอาชีพและชาวประมงที่อยู่ในช่วงการห้ามทำการประมงมีทางเลือกในการประกอบอาชีพและหารายได้เพิ่มมากขึ้น

4.เจ้าหน้าที่ที่เกี่ยวข้องในการแก้ไขปัญหาควรมีการปรึกษาและหาแนวทางในการแก้ไขปัญหาร่วมกันกับชาวประมง ก่อนประกาศใช้กฎหมายเพื่อความสะดวกและรวดเร็วของชาวประมงในการปรับตัวเพราะการหยุดทำการประมงของชาวประมงคือรายจ่ายที่จะต้องเพิ่มมากขึ้น ขั้นตอนการทำงานติดต่อกับหน่วยงานภาครัฐและหน่วยงานที่เกี่ยวข้องมีความยุ่งยากในการดำเนินการด้านเอกสารกฎระเบียบที่ให้ชาวประมงปฏิบัติตามควรมีระยะเวลาในการปรับตัวเพื่อให้ชาวประมงเตรียมพร้อม

5.ควรควบคุมการใช้สารเคมีที่เกิดการทำลายสิ่งแวดล้อมทางทะเลและมีผลต่อความปลอดภัยต่อผู้บริโภค เพราะผลิตภัณฑ์จากสัตว์น้ำของไทยมีปัญหาเรื่องปนเปื้อนของสารพิษกับสัตว์น้ำหลังการจับ การแปรรูป การเก็บรักษา การขนส่ง ซึ่งส่งผลกระทบต่อการส่งออก หากภาครัฐในความสำคัญในจุดนี้จะส่งผลดีในระยะยาวต่อการส่งออกผลิตภัณฑ์สัตว์น้ำของไทย

6.ควรควบคุมการอนุรักษ์และส่งเสริมการเพราะเลี้ยงสัตว์น้ำแก่ชาวประมง อบรมให้เห็นถึงผลกระทบที่ร้ายแรงที่จะเกิดตามมาจากการใช้ทรัพยากรสัตว์น้ำแบบไม่รู้จักการสูญเสีย เพื่อรักษาระบบนิเวศทางประมง อีกทั้งหน่วยงานที่เกี่ยวข้องควรช่วยจัดให้มีการฟื้นฟูแหล่งทรัพยากรสัตว์น้ำและจัดระเบียบการทำประมงให้สมดุลกับศักยภาพการผลิตตามธรรมชาติ ขยายพื้นที่อนุรักษ์เพื่อการประมงทะเลพื้นบ้าน ส่งเสริมการเพาะเลี้ยงสัตว์น้ำเศรษฐกิจที่เป็นมิตรต่อสิ่งแวดล้อม จะส่งผลให้ทรัพยากรสัตว์น้ำของไทยเพิ่มขึ้น และส่งผลให้เกษตรกรมีรายได้เพิ่มและมีคุณภาพชีวิตที่ดีขึ้นอย่างยั่งยืน รวมทั้งลดปัญหาการขาดแคลนวัตถุดิบสัตว์น้ำและปัญหาคุณภาพสัตว์น้ำของไทยอีกด้วย

**เอกสารอ้างอิง**

กรมประมง.( 2562,กรกฎาคม 5).สถานการณ์ด้านเศรษฐกิจการประมง ครึ่งปีแรก ปี 2560 และแนวโน้มครึ่งปีหลัง ปี 2560.[เว็บบล็อก].สืบค้น 8 สิงหาคม 2562.จาก<https://www.fisheries.go.th/strategy/UserFiles/files/28-9-60.pdf>

คมชัดลึก.(2562). กรมประมง"ปิดอ่าวไทยรูปตัว ก.[เว็บบล็อก].สืบค้น 8 สิงหาคม 2562.จาก <https://www.komchadluek.net/news/regional/374982>

### งานเกษตร. ( 2562,กรกฎาคม 5).การประมง.[เว็บบล็อก].สืบค้น 8 สิงหาคม 2562.จาก <https://sites.google.com/site/fxgjndf/kar-pramng>

ณัฐพล อังคประเสริฐกุล.(2559).ผลกระทบของชาวประมงในเขตอำเภอเมือง จังหวัดระยอง จากมาตรการการแก้ไขปัญหาประมงผิดกฎหมายตามพระราชกำหนดการประมง พ.ศ. 2558.(วิทยานิพนธ์ปริญญามหาบัณฑิต,มหาวิทยาลัยบูรพา).

[ดูข่าว ดอทคอม](https://www.youtube.com/channel/UCrrNw9OvCH4x_iD97r3_J-A) ( 5 กรกฎาคม 2562).ทุกข์ของประมงพื้นบ้านกับกฎหมาย 3 ไมล์ทะเล ปัญหาที่รอให้เห็นฝั่ง.[เว็บเผยแพร่วิดีโอ].สืบค้น 10 สิงหาคม 2562.จาก<https://www.youtube.com/watch?v=zD00yQze_A8&t=222s>

ทะเลลึกประมงร้อน. (7 กรกฎาคม 2558). นิวร้อยแปด, 1(235), น. 7.

# ไทยรัฐออนไลน์. (2558).คำสั่ง หน.คสช.ตาม ม.44 ห้ามมีครอบครองใช้เครื่องมือประมง 6 ชนิด ฝ่าฝืนโทษหนัก.[เว็บบล็อก].สืบค้น 8 สิงหาคม 2562.จาก <https://www.thairath.co.th/content/516633>

เนตรทราย นิสสัยสุข. (2556). ผลกระทบจากการพัฒนาอุตสาหกรรมอีสเทิร์นซีบอร์ด ระยอง กรณีศึกษาชุมชนตำบลมาบยางพร อำเภอปลวกแดง จังหวัดระยอง. ปัญหาพิเศษ รัฐประศาสนศาสตรมหาบัณฑิต, สาขาวิชาการจัดการภาครัฐและภาคเอกชน, วิทยาลัยการบริหารรัฐกิจ, มหาวิทยาลัยบูรพา.

พระราชกำหนดการประมง พ.ศ. 2558. (2558, 28 เมษายน). ราชกิจจานุเบกษา. หน้า 1-45.

# พิมพ์ประไพ สนิทวงศ์ ณ อยุธยา/ชัยณรงค์ เครือนวน.(2561). *การเมือง การบริหาร และกฎหมาย* , 10(ฉบับที่2),11-16.

วิริยะ คล้ายแดง . (2558,กรกฎาคม 1).การประมงที่ผิดกฎหมาย จากวิกฤตสู่การปฏิรูปประเทศ?.[เว็บบล็อก]. สืบค้น 8 สิงหาคม 2562.จาก

<https://www4.fisheries.go.th › index.php › doffile › fkey › ref4571>

# [เศรษฐกิจในประเทศ](https://www.prachachat.net/economy).(2562,กรกฎาคม 3).ยกใบเหลืองIUUชาวประมงควรจะดีใจหรือเสียใจ ?.[เว็บบล็อก]. สืบค้น 8 สิงหาคม 2562.จาก <https://www.prachachat.net/economy/news-277605>

สปริงนิวส์. (2558). ชาวประมง ทยอยนำเรือจอดเทียบท่าตามมติ ศปมผ.[เว็บบล็อก].สืบค้น 8 สิงหาคม 2562.จาก <http://www.springnews.co.th/local/southern/234724>

สมศักดิ์ ศรีสันติสุข. (2528). วิธีการวิจัย ทฤษฎีและการเปลี่ยนแปลงในสังคมชนบทไทย. ขอนแก่น: ภาควิชาสังคมศาสตร์, คณะมนุษย์และสังคมศาสตร์, มหาวิทยาลัยขอนแก่น.หน้า 214

สรุปสาระสําคัญพระราชกําหนดการประมง พ.ศ.2558. (2562, กรกฎาคม 8).[เว็บบล็อก].สืบค้น 7 สิงหาคม 2562.จาก <http://www.ftijob.com/datafiles/img/54031>

# **อรนุช แสงจารึก**.(2559).ปัญหาการทำประมงที่ผิดกฎหมาย ขาดการรายงาน และไร้การควบคุม : โอกาสในการปฏิรูปภาคการประมงไทย.[เว็บบล็อก].สืบค้น 8 สิงหาคม 2562.จาก <https://thaipublica.org/2016/01/iuu-reform-opportunities-1/>

อำพล จินดาวัฒนะ. (2546). การสร้างนโยบายสาธารณะเพื่อสุขภาพแบบมีส่วนร่วม : มิติใหม่

ของการสร้างเสริมสุขภาพ*.* นนทบุรี: สำนักงานปฏิรูประบบสุขภาพแห่งชาติ.

# [NationTV22](https://www.youtube.com/channel/UCIoFfVIOrRRbI-WVdDhTTwg). ( 5 กรกฎาคม 2562).ยื่น 5 ข้อแก้ผลกระทบกม.ประมง.[เว็บเผยแพร่วิดีโอ].สืบค้น 8 สิงหาคม 2562.จาก<https://www.youtube.com/watch?v=C3-gYP6fHro>

# [NewsNBT THAILAND](https://www.youtube.com/channel/UCpe_WPwStYfIddNNZ6qxViw).(2562,กรกฎาคม 5).กฎหมายประมงฉบับใหม่เพื่อความยั่งยืนอาชีพประมง วันที่ 25 กันยายน 2560 ข่าวเช้า [#NBT2HD](https://www.youtube.com/results?search_query=%23NBT2HD).[เว็บเผยแพร่วิดีโอ].สืบค้น 8 สิงหาคม 2562.จาก

# <https://www.youtube.com/watch?v=AokY7yVIhnE>

# [ThaiPBS](https://www.youtube.com/channel/UC5TOFhyb_LxL2VG_Zenhpzw).( 2562,กรกฎาคม 5).กรมประมงบังคับใช้กฎหมายใหม่คุ้มครองสัตว์น้ำจืดฤดูมีไข่ (16 พ.ค. 61). [เว็บบล็อก].สืบค้น 8 สิงหาคม 2562.จาก<https://www.youtube.com/watch?v=wtOfgS2oi7w>